**Pe munte la Predeal**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Mihai Drăgănescu

Va fi! Pe Terra cea bătrână

Amirosind a flori de tei,

Va merge Dumnezeu de mână,

La Paşte, cu românii mei.

Şi flori, spre noi, de miere grele

Cu El odată vor rosti:

„Voi daca vreţi, plecaţi pe stele,

Iar noi mai rămânem aci”.

\* \* \*

Lui Nicolae Dan Fruntelată

Dacă măicuţa ta,

Dacă limba strămoşilor tăi

Se află în Patrie,

Nu e ţară mai minunată

Ca Patria ta.

\* \* \*

Lui Mircea Druc

Cum să vă spun?!

Cu mine diavolul

A vorbit omeneşte.

M-a cercat şi s-a dus mai departe

La treburile sale.

Oare nu glăsuiesc,

Nu glăsuiesc oare

Şi cele sfinte la fel:

„Diavolul ispiteşte,

Dar nu poate sili,

Cere consimţământul,

Dar nu poate constrânge.”